**ПРОЕКТ**

**НАРЕДБА ЗА ИЗМЕНЕНИЕ И ДОПЪЛНЕНИЕ НА**

**НАРЕДБА № 3**

**за поддържане и осигуряване на обществения ред, безопасността на движението, опазването на общественото и личното имущество, чистотата и архитектурно-художественото оформление на населените места**

**в община Иваново**

**ВНОСИТЕЛ: ГЕОРГИ МИЛАНОВ – КМЕТ НА ОБЩИНА ИВАНОВО**

На основание чл. 26, ал. 3 от Закона за нормативните актове, проектите на нормативни актове се публикуват за обществени консултации. С оглед изложеното, определям 30-дневен срок от публикуване на настоящия **Проект за изменение и допълнение на Наредба № 3 за поддържане и осигуряване на обществения ред, безопасността на движението, опазването на общественото и личното имущество, чистота и архитектурно-художественото оформление на населените места в Община Иваново**, в който заинтересованите лица да подават своите предложения и становища на e-mail адрес: *obshtina@ivanovo.bg*

***МОТИВИ:***

I. Причини, налагащи изменението на наредбатa

Съгласно чл. 7, ал. 2 от Закона за нормативните актове наредбата се издава за прилагане на отделни разпоредби или други подразделения на нормативен акт от по-висока степен, а според чл. 8 от ЗНА всеки общински съвет може да издава наредби, с които да урежда, съобразно нормативните актове от по-висока степен, неуредени с тях обществени отношения с местно значение. Като колективен орган на местното самоуправление по смисъла на чл. 18, ал. 1 от ЗМСМА, общинският съвет е овластен да издава нормативни актове, с които урежда, съобразно нормативни актове от по-висока степен, обществени отношения с местно значение. Съгласно чл. 21, ал. 1, т. 13 от ЗМСМА, общинският съвет определя изисквания за дейността на физическите и юридическите лица на територията на общината, които произтичат от екологичните, историческите, социалните и другите особености на населените места, както и от състоянието на инженерната и социална инфраструктура.

Настоящото изменение и допълнение се налага, поради необходимост от усъвършенстване на действащата подзаконова нормативна база, както и по-ясна и точна формулировка на разпоредбите на Наредбата. Необходимо е да се регламентират в пълна степен обществените отношения свързани с поддържането и опазването на обществения ред и спокойствието на гражданите на общината. В този смисъл, с цел да се осигури време за почивка на населението в късните часове на денонощието, следва дейности от стопански или битов характер, вкл. и тържества и събирания от частен характер в жилищните сгради и около тях, предизвикващи шум да се ограничи в подходящ часови диапазон. Това ще подобри значително качеството на живот на жителите и гостите на Община Иваново. По този начин цялостно ще бъде подобрена жизнената среда за населението.

В този смисъл, разпоредбата на чл. 31, т. 1 от Наредбата, следва да се съобрази с общоприетите периоди за почивка на населението, като определи нов, по-ранен час за ограничаване на шума.

 **Предвид гореизложеното считам, че Наредба № 3 за поддържане и осигуряване на обществения ред, безопасността на движението, опазването на общественото и личното имущество, чистотата и архитектурно-художественото оформление на населените места в Община Иваново следва да бъде изменена и допълнена.**

II. За прилагането на новата наредба не са необходими финансови средства.

III. Очакваните резултати от прилагането на Наредбата са актуализиране на нормативната база, отнасяща се до обществения ред и спокойствието на гражданите на територията на Община Иваново.

IV. Проектът на наредбата е изготвен в съответствие с актове от по-висока степен в Република България и с тези на Европейския съюз.

**ПРОЕКТ на Наредба за изменение и допълнение на Наредба № 3 за поддържане и осигуряване на обществения ред, безопасността на движението, опазването на общественото и личното имущество, чистотата и архитектурно-художественото оформление на населените места в Община Иваново**

**§ 1.** Изменя и допълва чл. 31, т. 1 , като текстът на разпоредбата придобива следната редакция: „Извършването на дейности от стопански или битов характер, вкл. и тържества и събирания от частен характер в жилищните сгради и около тях, предизвикващи шум, независимо от произхода му, нарушаващ спокойствието на гражданите в часовете от 14,00 до 16,00 часа и от 22,30 до 06,00 часа“

***ВНОСИТЕЛ: /п/***

***ГЕОРГИ МИЛАНОВ***

***Кмет на Община Иваново***

***Област Русе***